Beamptes ondersoek ná voorval met sambok‘n Skermgreep uit die video. Die polisie het ŉ ondersoek van stapel gestuur nadat ŉ video wat wys hoe twee polisiebeamptes twee mans aanrand, soos ŉ veldbrand op sosiale media versprei het. In die video kan gesien word hoe een van die mans met ŉ sambok en die ander een oënskynlik met die hand geslaan word. Die ondersoek na die voorval word gelei deur die bevelvoerder van die Worcester-polisiegroepering, genl.maj. Nomthetheleli Mene. Brig. Novela Potelwa, polisiewoordvoerder, sê dit is intussen bevestig die voorval het Maandag in ŉ nywerheidsgebied in Worcester in die Wes-Kaap plaasgevind. Die polisievoertuig in die video behoort aan die Ceres-polisiestasie – soos op die voertuig gesien kan word – maar word op hierdie stadium deur ŉ polisie-eenheid op Worcester gebruik. “Die polisiebeamptes in die video is geïdentifiseer en hulle is polisielede verbonde aan ŉ eenheid op Worcester,” het sy gesê. Die ander twee mense wat gesien kan word, is steeds nie geïdentifiseer nie. “Die verdere ondersoek sal na verwagting meer lig werp op wat gebeur het vóór die opname begin is,” het Potelwa gesê. “Die polisie in die Wes-Kaap wil dit op die rekord plaas dat die slaan en afknouery van mense of verdagtes teenstrydig is met amptelike departementele instruksies wat polisiebeamptes se gedrag voorskryf. “Die gebruik van ŉ sambok deur polisiebeamptes word nie net verbied nie, maar is ook onregmatig.” Die polisie het gevra vir ruimte om die ondersoek af te handel en het die versekering gegee dat dit spoedig gefinaliseer gaan word. “Bespiegeling oor wat gebeur het, asook die bekendmaking van die betrokke polisiebeamptes se name, gaan in hierdie stadium skade berokken aan die ondersoek wat gedoen word,” het Potelwa gesê. In nog ŉ voorval wat skerp kritiek uitgelok het, het die polisie gesê hy doen ook ŉ interne ondersoek na wat Vrydag by ŉ kantoor van die Suid-Afrikaanse agentskap vir maatskaplike sekerheid (Sassa) gebeur het toe ŉ waterkanon gebruik is om handhawing van sosiale afstand by mense wat in ŉ tou vir hul toelae gewag het, af te dwing. Die polisie sal ook met Sassa se bestuur oor die kwessie vergader.